REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/224-17

2. novembar 2017. godine

B e o g r a d

ZAPISNIK

20. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 31. OKTOBRA 2017. GODINE

Sednica je počela u 11 časova i 50 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Studenka Kovačević, Zoran Bojanić, Gorica Gajić, Snežana R. Petrović i Ivan Manojlović.

Sednici su prisustvovali zamenici odsutnih članova Odbora: Stanislava Janošević (zamenik člana Odbora Dragomira J. Karića), Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Aleksandar Stevanović (zamenik člana Odbora Branislava Mihajlovića.

Sednici nisu prisustvovali članovi Odbora: Vladimir Marinković, Ivan Kostić, Vojislav Vujić, Zdravko Stanković, Tomislav Ljubenović i Dejan Nikolić, niti njihovi zamenici.

Sednici su, na poziv predsednika, prisustvovali: Dragan Grgurević, državni sekretar u Ministarstvu privrede i Aleksandar Starčević, Katarina Obradović Jovanović, Dragan Ugrčić i Dušan Vučković, pomoćnici ministra privrede.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Informacije o radu Ministarstva privrede za period april-jun 2017. godine (broj 02-2202/17 od 11. avgusta 2017. godine);
2. Razmatranje Informacije o radu Ministarstva privrede za period jul-septembar 2017. godine (broj 02-3128/17 od 24. Oktobra 2017. godine);
3. Razmatranje Izveštaja Ministarstva privrede o stanju postupka privatizacije za jul 2017. godine ( broj 02-2362/17 od 4. septembra 2017. godine);
4. Razmatranje Izveštaja Ministarstva privrede o stanju postupka privatizacije za avgust 2017. godine ( broj 02-2569/17 od 21. septembra 2017. godine);
5. Razmatranje Izveštaja Ministarstva privrede o sranju postupka privatizacije za septembar 2017. godine (broj 02-2877/17 od 11. oktobra 2017. godine).

Pre razmatranja tačaka utvrđenog dnevnog reda, Odbor je jednoglasno usvojio zapisnik 19. sednice Odbora.

Na predlog predsednika, Odbor je većinom glasova odlučio da se objedini rasprava o prvoj, drugoj, trećoj, četvrtoj i petoj tački dnevnog reda, a da se glasanje obavi o svakoj tački dnevnog reda pojedinačno.

Prva, druga, treća, četvrta i peta tačka dnevnog reda - **Informacija o radu Ministarstva privrede za period april-jun 2017. godine, Informacija o radu Ministarstva privrede za period jul-septembar 2017. godine, Izveštaj Ministarstva privrede o stanju postupka privatizacije za jul 2017. godine, Izveštaj Ministarstva privrede o stanju postupka privatizacije za avgust 2017. godine i Izveštaj Ministarstva privrede o stanju postupka privatizacije za septembar 2017. godine.**

U uvodnim napomenama, Dragan Grgurević, državni sekretar u Ministarstvu privrede, istakao je da se u Ministarstvu privrede obavljaju složeni i obimni poslovi. U toku je priprema dva zakona o kojima je obavljena javna rasprava i sada su u različitim fazama. Predlog zakona o izmenama i dopunama Zakona o stečaju je u proceduri Narodne skupštine. U delokrugu rada Ministarstva privrede i je kontrola i nadzor nad radom javnih preduzeća, koja su u ovom periodu imala veću dobit od planirane. Značajna je aktivnost Ministarstva na finansiranju i podsticajima za razvoj poslovne infrastrukture. Kroz infrastrukturne projekte za opremanje i povezivanje poslovnih zona uložena su značajna sredstva. Za razvoj malih i srednjih preduzeća daju se podsticaji od osnivanja do razvoja proizvodnih pogona i nabavke opreme, a savetodavna funkcija se ostvaruje sa Fondom za razvoj Republike Srbije i Razvojnom agencijom Srbije. Dodatna aktivnost Ministarstva je usmerena na povećanje konkurentnosti donošenjem tehničkih propisa usaglašenih sa evropskim standardima, kako bi domaća preduzeća i privatnici bili što konkurentniji na domaćem i stranom tržištu. U oblasti međunarodne saradnje, realizovani su brojni kontakti sa privrednim delegacijama raznih zemalja. Predstavljeni su potencijali Srbije, kako za strana ulaganja, tako i za zajedničku saradnju i nastup na trećim tržištima. Neki od rezultata mngobrojnih aktivnosti koje su sprovedene su da je Svetska banka proglasila Srbiju za najbolju zemlju u Jugoistočnoj Evopi po kriterijumima sprovedenih reformi na osnovu kojih je postala privlačnija stranim investitorima. U prvih sedam meseci 1,2 milijarde direktnih investicija je uneto u zemlju, a 27 investitora je odlučilo da investiraju drugi i treći put. Zaključno sa 15. martom ove godine, pored oko 13 000 radnih mesta koja su ugovorom predviđena, zaposleno je još 27 000 radnika više. Veliki napredak je što je stopa nezaposlenosti u odnosu na 2012. godinu kada je bila 26 % sada pala na 11,8 %.

Katarina Obradović Jovanović, pomoćnik ministra privrede, istakla je da je Ministarstvo privrede u delu podrške razvoju preduzetništva nastavilo sa aktivnostima koje se odnose na realizaciju inicijative Decenija preduzetništva. U ovom periodu značajna su tri programa. U saradnji sa Fondom za razvoj Republike Srbije pružana je podrška za započinjanje poslovanja, a dva programa se odnose na podršku za investicije, nabavku opreme i širenje proizvodnih kapaciteta. U saradnji sa poslovnim bankama, pružana je podrška programu koji se odnosi na nabavku opreme. Svi programi su usmereni na mikro, mala i srednja preduzeća i preduzetnike i predstavljaju kombinaciju povoljnih kreditnih sredstava i dela bespovratnih sredstava za finansiranje investicija. Nastavljene su aktivnosti koje se odnose na sprovođenje projekata iz IPA programa i saradnju sa međunarodnim finansijskim institucijama, pre svega u delu koji se odnosi na podršku finansiranju malih i srednjih preduzeća. U delu zakonodavne aktivnosti, započet je rad na Nacrtu zakona o jedinstvenom registru administrativnih postupaka i drugih uslova poslovanja. To je radni naziv propisa koji bi trebalo da predvidi da se sve procedure koje postoje u našem sistemu i koje se odnose na privredu popišu, transparentno predstave i optimizuju. Ova aktivnost se sprovodi u saradnji sa Republičkim sekretarijatom za javne politike i drugim nadležnim ministarstvima, a radiće se u dužem periodu, jer je dugoročnijeg karaktera. Projekat se finansira iz IPA sredstava, a počeo je u septembru 2017. godine. Pored toga, obavljene su pripremne radnje za reviziju industrijske politike, što je naša obaveza u odnosu na merilo za zatvaranje pregovaračkog Poglavlja 20. U narednom periodu se očekuje da se iz pripremne faze pređe na konkretan rad, kako bi tokom 2018. godine ovaj strateški dokument bio završen.

Aleksandar Starčević, pomoćnik ministra privrede, izneo je da je u ovom periodu u Sektoru za kvalitet i bezbednost proizvoda pripremljen Nacrt zakona o tehničkim zahtevima za proizvode i ocenjivanje usaglašenosti. Time je završeno potpuno transponovanje Odluke br. 768/2008 EZ iz 2008. godine, što je bio uslov za ispunjavanje merila 2, u okviru pregovaračkog Poglavlja 1. Javna rasprava je sprovedena od 1. do 21. septembra 2017. godine. Pripremljen je Izveštaj o Javnoj raspravi, dobijene su sugestije Evropske komisije na nacrt ovog zakona i te sugestije su uključene u tekst Nacrta zakona. Nacrt zakona je upućen na mišljenje drugim državnim organima, uključujući i Sekretarijat za zakonodavstvo. Radilo se na Pravilniku o aerosolnim rasprašivačima, Pravilniku o utvrđivanju liste standarda iz oblasti opšte bezbednosti proizvoda i Pravilniku o tehničkim zahtevima za maziva, inustrijska ulja i srodne proizvode. U proceduri su još četiri pravilnika, koja su trenutno u postupku izrade i očekuje se njihovo donošenje do kraja godine. Aktuelan je IPA 2013 projekat: ,,Nabavka opreme neophodne za poboljšanje kvaliteta usluga koje pružaju tela za ocenu usaglašenosti proizvoda u Republici Srbiji“. Direkciji za mere i dragocene metale i još 15 akreditovanih tela ili laboratorija biće isporučena oprema u vrednosti od oko 5 miliona evra. Pored IPA 2013, 25. oktobra 2017. godine uspešno je okončan tvining projekat ,,Jačanje kapaciteta Sektora za infrastrukturu kvaliteta i tela za ocenu usaglašenosti proizvoda u Republici Srbiji“. Projekat se sastojao od četiri komponente. U okviru komponente ,,Pomoć regulatornoj sferi“ doneta su dva zakona, a pripremljen je i jedan strateški dokument u cilju otvaranja pregovaračkog Poglavlja 1. Ojačani su kapaciteti Ministarstva privrede, Direkcije za mere i dragocene metale, Akreditacionog tela Srbije i Tela za ocenjivanje usaglašenosti. Održane su promotivne i medijske aktivnosti u kampanji pod nazivom „Bezbednost nema cenu“. Završeno je kolegijalno ocenjivanje Akreditacionog tela Srbije od strane tima ocenjivača Evropske organizacije za akreditaciju, koje je uspešno završeno.

Dušan Vučković, pomoćnik ministra privrede, istakao je da su napravljeni pomaci u odnosu na mesec maj 2017. godine u izradi Nacrta zakona o izmenama i dopunama Zakona o privrednim društvima. Rad na Nacrtu zakona počeo je 10. aprila, a 27. oktobra 2017. godine je upućen u proceduru Vlade za dobijanje mišljenja od strane organa državne uprave, nakon čega će biti upućen Narodnoj skupštini. Nacrtom zakona je predviđeno da kvalifikovani elektronski potpis članova društva može da zameni overu potpisa na osnivačkom aktu i smanjen je iznos obaveznog osnivačkog kapitala. Na taj način biće eliminisani troškovi podnošenja prijave za registraciju jednočlanih društava sa ograničenom odgovornošću i smanjen iznos osnivačkog kapitala, što će dovesti do ušteda od 20% do 30 % prilikom prijave registracije. Novina u Nacrtu zakona je obavezna registracija adrese za prijem elektronske pošte, jer se u narodnom periodu, u roku od 2 do 3 godine prelazi na elektronsko poslovanje, a papirno poslovanje će se svesti na minimum. Unapređena je zaštita prava manjinskih akcionara u skladu sa Akcionim planom Vlade za unapređenje ranga Srbije na listi Svetske banke ,,Doing business list“. Detaljno je uređen institut prinudne likvidacije. Kad su u pitanju akcionarska društva, uvodi se obavezno objavljivanje poziva za sednicu Skupštine akcionarskog društva na sajtu Centralnog registra depo i kriling hartija od vrednosti, na zahtev stranih investitora. Uređeno je pitanje sukoba interesa, naročito pitanje odobrenja pravnih poslova tamo gde postoji lični interes direktora, odnosno akcionara sa kontrolnim paketom akcija. Nacrtom zakona su preuzeti evropski propisi, a Nacrt zakona je upućen Evropskoj komisiji na mišljenje preko Ministarstva za evropske integracije. Pored toga, uvažena je većina predloga Privredne komore Srbije i pravnih mišljenja o postupanju u upravnom nadzoru, i ugrađena u tekst Nacrta zakona. Javna rasprava je sprovedena od 15. septembra do 5. oktobra 2017. godine. Održana su tri okrugla stola, u Nišu, Novom Sadu i Beogradu.

Dragan Ugrčić, pomoćnik ministra privrede, izneo je da je objavljen Javni poziv za učešće u postupku javnog prikupljanja ponuda sa javnim nadmetanjem radi prodaje kapitala Akcionarskog društva „Galenika“. Postupak je uspešno realizovan i planira se potpisivanje kupoprodajnog ugovora do kraja ove godine. Očekuje se da će se u sledećoj godini rešiti većina problematičnih preduzeća koje izvesno vreme predstavljaju pretnju po fiskalni sistem, kao što su RTB Bor, Petrohemija, Azotara MSK, PKB i dr. U sledećoj godini, postupak privatizacije kakav danas poznajemo biće završen u Republici Srbiji.

Povodom tačaka dnevnog reda nije bilo pitanja ni diskusije.

a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period april-jun 2017. godine;

b) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period jul-septembar 2017. godine;

v) Odbor je većinom glasova usvojio Izveštaj Ministarstva privrede o stanju postupka privatizacije za jul 2017. godine;

g) Odbor je većinom glasova usvojio Izveštaj Ministarstva privrede o stanju postupka privatizacije za avgust 2017. godine;

d) Odbor je većinom glasova usvojio Izveštaj Ministarstva privrede o stanju postupka privatizacije za septembar 2017. godine.

Sednica je zaključena u 12 časova i 20 minuta.

Sednica je tonski snimljena. Video zapis sednice nalazi se na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović